Арцём Чалядзінскі

**Арцём Віктаравіч Чалядзінскі** ( 29 сьнежня 1977 году, Менск, БССР) — колішні беларускі футбаліст, абаронца. Сёньня галоўны трэнэр сталічнага «Менску».

## Кар’ера
Пачаў займацца футболам у веку 6 гадоў. Выхаванец менскай СДЮШАР «Дынама». Выступаў за менскае «Дынама» й саратаўскі «Сокал». У 2003 годзе перайшоў у «Мэталюрг» (Запарожжа), у камандзе некалькі гадоў выступаў як капітан. Расстаўся з запароскім клюбам з-за таго, што не сышоўся з кіраўніцтвам у фінансавых умовах падаўжэньня кантракту. Узімку 2009 году перайшоў у казаскі «Табол», падпісаў кантракт па схеме «1+1». У сакавіку 2010 году перайшоў у наваполацкі «Нафтан».

Узімку 2011 году перайшоў у салігорскі «Шахцёр». Разам з камандай дайшоў да фіналу Кубка чэмпіёнаў Садружнасьці 2011 году, тады «Шахцёр» прайграў азэрбайджанскаму «Інтэру» (0:0 асноўны час, 5:6 па пэнальці).

З 2012 году гулец клюбу «Тарпэда-БелАЗ», дзе быў капітанам каманды. У жодзінскай камандзе быў асноўным цэнтральным абаронцам і адным зь лідэраў дружыны. У 2013 годзе саступіў капітанства Дзьмітру Шчагрыковічу. У чэрвені 2014 году атрымаў траўму, празь якую выбыў да канца сэзону 2014 году. У студзені 2015 году падоўжыў кантракт з жодзінцамі. Сэзон 2015 году распачаў на лаўцы запасных, а са жніўня вярнуў месца ў асноўным складзе. У лютым 2016 году чарговы раз падоўжыў пагадненьне з аўтазаводцамі.

У жніўні 2016 году перайшоў у менскае «Дынама». У складзе «Дынама» быў асноўным цэнтральным абаронцам, у шэрагу матчаў быў капітанам каманды. У сьнежні 2016 году па заканчэньні кантракту пакінуў сталічны клюб. У студзені 2017 году падпісаў кантракт з клюбам «Крумкачы», дзе адразу апрануў капітанскую повязь. Пасьля сэзону 2017 году завяршыў кар’еру. Тым ня менш, у траўні 2021 году ў якасьці аматара згуляў за другалігавую «Ўзду» ў адным матчы Кубка Беларусі.

### Міжнародная
Гуляў за нацыянальную зборную Беларусі на працягу 2002—2007 гадоў.

## Трэнэрства
У студзені 2018 году ўвайшоў у трэнэрскі штаб дубля менскага «Дынама», а ў ліпені таго ж году ачоліў каманду дублю. Прывёў дынамаўцаў да перамогі ў чэмпіянаце дублёраў 2018 году з рэкорднай колькасьцю пунктаў, у 2020 годзе зноў перамог у чэмпіянаце дублёраў.

У чэрвені 2021 году, пасьля адстаўкі Леаніда Кучука, быў прызначаны выканаўцам абавязкаў галоўнага трэнэра асноўнага складу менчукоў. Прывёў каманду да бронзавых мэдалёў чэмпіянату Беларусі. У сьнежні 2021 году быў зацьверджаны на пасадзе галоўнага трэнэра дынамаўцаў. У сэзоне 2022 году каманда доўгі час змагалася за чэмпіёнства, аднак няўдалы фініш адкінуў яе на чацьвертае месца. У лістападзе 2022 году пакінуў пасаду, але застаўся на працы ў клюбе. У жніўні 2023 году атрымаў трэнэрскую ліцэнзію катэгорыі «Про».

Працаваў у акадэміі «Дынама» да студзеня 2024 году, калі быў прызначаны галоўным трэнэрам «Менску».

## Дасягненьні
* Уладальнік Кубка Беларусі: 2016

## Статыстыка

## Крыніцы

## Вонкавыя спасылкі
* Профіль на сайце transfermarkt.de
* Статыстыка на сайце National Football Teams
* Статыстыка «ПБ-Инфо»

Катэгорыя:Нарадзіліся ў Менску
Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Дынама» Менск
Катэгорыя:Футбалісты клюбу «Сокал» Саратаў
Катэгорыя:Футбалісты клюбу «Мэталюрг» Запарожжа
Катэгорыя:Футбалісты клюбу «Табол» Кастанай
Катэгорыя:Футбалісты клюбу «Нафтан» Наваполацак
Катэгорыя:Футбалісты клюбу «Шахцёр» Салігорск
Катэгорыя:Футбалісты клюбу «Тарпэда-БелАЗ» Жодзін
Катэгорыя:Футбалісты клюбу «Крумкачы» Менск